b'\n_START_ARTICLE_\nRegistarske oznake za vozila u Republici Hrvatskoj\n_START_PARAGRAPH_\nStandardna registarska plo\xc4\x8dica vozila u Republici Hrvatskoj sastoji se od dva slova koja ozna\xc4\x8davaju iz kojega grada vozilo dolazi koje je grbom Republike Hrvatske odvojeno od tri ili \xc4\x8detiri broja, a na kraju se nalaze jedno ili dva slova koja su od brojeva odvojena povlakom._NEWLINE_Mogu\xc4\x87a je individualizacija registarske plo\xc4\x8dice, odnosno da ona ima oznaku iz grada kojeg vozilo dolazi, a po \xc5\xbeelji u nastavku registarske plo\xc4\x8dice ima tri ili \xc4\x8detiri broja i zatim jedno ili dva slova. Daljnja individualizacija podrazumijeva da plo\xc4\x8dica tako\xc4\x91er mora imati napis iz kojega grada dolazi, a zatim je sve ispisano po \xc5\xbeelji korisnika s minimalno jednom brojkom ili slovom, a maksimalno osam slova ili brojki, dok se slova i brojke moraju odvojiti povlakom._NEWLINE_Na standardnim registarskim plo\xc4\x8dicama sva slova i brojke su crna, dok su kod inozemnih dr\xc5\xbeavljana koji privremeno borave u Republici Hrvatskoj i kod privremeno registriranih vozila ona zelena. Na velikim kamionima i ve\xc4\x87im vozilima koja su prevelika za neke manje ceste slova i brojke registarske plo\xc4\x8dice moraju biti crvena._NEWLINE_Registarske plo\xc4\x8dice MUP-a Republike Hrvatske sastoje se od \xc5\xa1est plavih brojki koja su na dva jednaka dijela podijeljena grbom Republike Hrvatske. Na vozilima vojske Republike Hrvatske podloga je \xc5\xbeuta, a slova su crna. No, vojna vozila nemaju oznaku iz kojega su grada, nego oznaku HV. Registracija kod diplomatskih vozila je pone\xc5\xa1to druga\xc4\x8dija, odnosno podloga je plava, a slova i brojke su \xc5\xbeute._NEWLINE_Sve navedene plo\xc4\x8dice su napravljene od metala, dok su probne registarske plo\xc4\x8dice od papira. To su privremene oznake koje se koriste dok se vozilo ne registrira i osigura._NEWLINE_Prema novome pravilniku, koji je trebao stupiti na snagu 1. srpnja 2015., svi su gradovi trebali imati svoje plo\xc4\x8dice. No taj je rok zbog raznih neslaganja poslije natje\xc4\x8daja bio odgo\xc4\x91en._NEWLINE_Dolaskom nove Vlade (2016.) odlu\xc4\x8deno je da \xc4\x87e zbog \xc5\xa1tednje plo\xc4\x8dice ostati nepromijenjene odnosno da svaki grad ipak ne\xc4\x87e dobiti svoje plo\xc4\x8dice ve\xc4\x87 \xc4\x87e se na postoje\xc4\x87e plo\xc4\x8dice, na lijevoj strani, dodati prepoznatljiva HR/EU naljepnica._NEWLINE_Od 4. srpnja 2016. u Hrvatskoj se izdaju nove registarske oznake s europskim logom.'